Dikjarazzjoni minn Gilles de Kerchove, il-Koordinatur tal-UE għall-Ġlieda Kontra t-Terroriżmu, fil-Jum Ewropew li jfakkar il-vittmi tat-terroriżmu Fl-okkażjoni tal-Jum Ewropew b'Tifkira tal-Vittmi tat-Terroriżmu, il-Koordinatur tal-UE għall-Ġlieda kontra t-Terroriżmu, Gilles de Kerchove, ħareġ l-istqarrija li ġejja: "Illum jaħbat it-12-il anniversarju mill-attakki bil-bombi f'Madrid. F'dan il-jum fl-2004, 191 ruħ inqatlu u ħafna sfaw midruba waqt li kienu qed jivvjaġġaw lejn iċ-ċentru tal-belt. Illum niftakru f'dawk kollha li ntlaqtu minn dak l-attakk. Huwa wkoll jum meta niftakru fil-vittmi tal-attakki terroristiċi kollha madwar id-dinja. Sfortunatament, l-2015 kienet sena terribbli b'attakki f'Pariġi, Bejrut, it-Tuneżija, Ankara, Istanbul u bosta postijiet fl-Afrika. Illum nesprimu l-kondoljanzi u s-solidarjetà tagħna mal-vittmi kollha tat-terroriżmu madwar id-dinja. Dan il-fenomenu jaffettwa nies ta' kull twemmin, inkluż bosta eluf ta' Musulmani. Irrid ukoll intenni d-determinazzjoni qawwija tal-UE li tindirizza t-theddida mit-terroriżmu. L-Unjoni qed timmobilizza r-riżorsi kollha tagħha, b'appoġġ lill-istati membri, biex tindirizza l-kawżi fundamentali tat-terroriżmu, twaqqaf ir-radikalizzazzjoni ta' aktar nies, u wkoll tiġġieled b'mod effikaċi kontra t-terroriżmu fl-Ewropa u lil hinn minnha."